
Nr. Pl-x 689/2010

AVIZ

asupra propunerii legislative pentru completarea art.132 din Legea nr.53/2003 – Codul Muncii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.132 din Legea nr.53/2003 – Codul Muncii, trimisă cu adresa nr. Pl-x 689 din 22 noiembrie 2010, înregistrată cu nr.31/1058 din 24 noiembrie 2010.
Propunerea legislativă a fost respinsă de Senat, în şedinţa din 17 noiembrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările ulterioare. 
Iniţiativa legislativă are ca obiect de reglementare completarea art.132 din Legea nr.53/2003 – Codul muncii, cu prevederi potrivit cărora salariaţii supermarketurilor care lucrează sâmbăta şi duminica să beneficieze de un spor de 200% din salariul de bază, iar nerespectarea acestora să fie sancţionată cu închiderea supermarketurilor sâmbăta şi duminica, prin hotărârile unităţilor administrative teritoriale în raza cărora se află acestea.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 7 decembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.2076 din 9 august 2010, care nu susţine adoptarea acestei iniţiative legislative, avizul favorabil, cu observaţii şi propuneri al Consiliului Legislativ, aviz cu nr.777 din 18 iunie 2010 şi avizul negativ al Consiliului Economic şi Social, transmis prin adresa nr.1487 din 28 iunie 2010.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru completarea art.132 din Legea nr.53/2003 – Codul Muncii, întrucât modificarea Codului muncii propusă prin prezentul proiect de act normativ creează discriminare faţă de celelalte categorii de salariaţi în favoarea salariaţilor din supermarketuri., încălcând prevederile art.5 alin.(1) din Legea nr.53/2003 – Codul muncii, conform cărora, în cadrul relaţiilor de muncă funcţionează principiul egalităţii de tratament faţă de toţi salariaţii şi angajatorii.
În raport de obiectul şi conţinutul reglementării, propunerea legislativă face parte din categoria legilor organice.

